האם אפשר לכתוב בטוויטר מה מהות היהדות?

הצעת הנחיה

רציונל תוכני
על פי המסורת, כל 613 המצוות שוות במהותן זו לזו. מסיבה זו לא נכללו עשרת הדיברות בתפילה, כדי שלא ייחשבו כעדיפות על שאר המצוות. ולמרות זאת, חז"ל לא נמנעו מלהכריז על 'כלל גדול בתורה' או על עיקרי הדת ותמצות התורה על רגל אחת. 

הלימוד בודק האם יש ליהדות מסר מהותי אחד תמציתי, האם אפשר לצמצם את התורה כולה למשפט אחד. מהי מהות היהדות? האם קבוצות שונות מסוגלות להגיע להסכמה בשאלה זו? מה אנו מרוויחים מהניסיון לנסח את היהדות במסר קצר וקולע? [ומה אנו מפסידים?] 
נבחן שאלות אלה בעזרת מקורות תלמודיים, המבוססים בחלקם על אמירות של הנביאים. היום, בעידן הטוויטר והקליפים הקצרים, מעניין ללמוד כיצד התמודדו חז"ל עם סוגיה זו.

לימוד זה מתאים לקבוצות מגוונות אך במיוחד לנוער ולסטודנטים.

המקורות
1.	תלמוד בבלי, מסכת שבת, דף לא, עמוד א. 
2.	מדרש ספרא על פרשת קדושים, דף פט, עמוד ב.
3.	תלמוד בבלי, מסכת ברכות, דף סג, עמוד א.
4.	תלמוד בבלי, מסכת מכות, דף כג עמוד ב-כד עמוד א. 

תיאור מתודי

פתיחה: נפתח בסבב שבו נבקש מכל לומד לחלוק עם הקבוצה את הציטוט מתחת לחתימתו בדואר האלקטרוני, הפייסבוק וכדומה. למה הוא בחר דווקא בציטוט זה ואיזה מסר הוא ביקש להעביר?

לימוד בחברותא: לימוד המקורות בקבוצות לימוד קטנות. 

אסיף: מתוך הנקודות הרבות העולות מהמקורות, מומלץ להתייחס לשאלות הבאות: 
•	האם אפשר לצמצם את היהדות לעיקרון אחד?
•	האם רצוי לעשות זאת? מה אנו מרוויחים מכך? [ומה אנו מפסידים?]
•	מה הוא העיקרון/המשפט/המסר שהיית בוחר/ת לתמצות היהדות? איך עיקרון זה שונה מהציטוט שלך בדוא"ל? 
•	איך תנסחו את עיקרה של היהדות?
•	בעקבות המקורות, האם אתם חושבים שניתן לצמצם את היהדות למהות או  לעיקרון יחיד?